CELEX: 
Language: hr
Date: 2017-12-18 00:00:00
Title: DELEGIRANA UREDBA KOMISIJE (EU) …/... o izmjeni Direktive 2014/23/EU Europskog parlamenta i Vijeća u vezi s pragovima primjene za postupke dodjele ugovora

OBRAZLOŽENJE
            
            
               1.KONTEKST DELEGIRANOG AKTA
            
            
               Člankom 9. Direktive 2014/23/EU Europskog parlamenta i Vijeća od 26. veljače 2014. o dodjeli ugovorâ o koncesiji Komisija se u skladu s člankom 290. UFEU-a ovlašćuje za donošenje delegiranih akata o reviziji pragova. Tim se člankom omogućuje i primjena žurnog postupka ako postoje vremenska ograničenja, u skladu s člankom 49. te Direktive.
            
            
               U skladu s člankom 9. stavkom 1. Direktive 2014/23/EU izračun pragova temelji se na prosječnoj dnevnoj vrijednosti eura u smislu posebnih prava vučenja tijekom razdoblja od 24 mjeseca koje završava 31. kolovoza koji prethodi reviziji s učinkom od 1. siječnja. Stoga izračun vrijednosti pragova ne može biti pokrenut prije 1. rujna zbog dostupnosti podataka. Nadalje, u skladu s člankom 9. stavkom 3. te Direktive vrijednosti revidiranih pragova (u EUR) i njihove odgovarajuće vrijednosti u nacionalnim valutama država članica čija valuta nije euro Komisija objavljuje u Službenom listu Europske unije početkom mjeseca studenoga.
            
            
               S obzirom na navedeno te kako bi se poštovali navedeni zakonski rokovi, Komisija primjenjuje žurni postupak za donošenje ove Uredbe.
            
            
               2.SAVJETOVANJA PRIJE DONOŠENJA AKTA
            
            
               O ovoj je Uredbi i o priloženoj Komunikaciji održano savjetovanje sa stručnom skupinom o javnoj nabavi.
            
            
               3.PRAVNI ELEMENTI DELEGIRANOG AKTA
            
            
               Izračun pragova iz direktiva o javnoj nabavi isključivo je matematička operacija i stoga je revizija praga sama po sebi tek tehničko pitanje. Revizija se mora provesti svake dvije godine u skladu s odredbama Sporazuma Svjetske trgovinske organizacije o javnoj nabavi (GPA). Svrha prilagodbe vrijednosti pragova jest prilagođavanje kretanjima tečaja valuta zemalja potpisnica koja bi inače mogla utjecati na otvorenost njihovih tržišta javne nabave, tj. na to koliko je trgovačkim društvima iz drugih zemalja potpisnica lagano ući na ta tržišta.
            
            
               Sporazum o javnoj nabavi (GPA) sadržava mehanizam kojim se ekvivalentne vrijednosti pragova iz Sporazuma, utvrđene u posebnim pravima vučenja, ponovno izračunavaju u valutama potpisnica Sporazuma svake dvije godine. U skladu s člankom 9. Direktive 2014/23/EU taj mehanizam ima pravni učinak.
            
            
               Radi dosljednosti, primjereno je uskladiti i pragove u Direktivi 2014/23/EU koji nisu obuhvaćeni Sporazumom.
            
            
            
               DELEGIRANA UREDBA KOMISIJE (EU) …/...
            
            
               оd 18.12.2017.
            
            
               o izmjeni Direktive 2014/23/EU Europskog parlamenta i Vijeća u vezi s pragovima primjene za postupke dodjele ugovora
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2014/23/EU Europskog parlamenta i Vijeća od 26. veljače 2014. o dodjeli ugovorâ o koncesiji
                  1
               , a posebno njezin članak 9. stavak 4. drugi podstavak,
            
         
         
            
               budući da:
            
            
               (1)Odlukom 2014/115/EU
                  2
                Vijeće je odobrilo Protokol o izmjeni Sporazuma o javnoj nabavi (dalje u tekstu „Sporazum”)
                  3
                sklopljenog u okviru Svjetske trgovinske organizacije. Sporazum je plurilateralan instrument čija je svrha uzajamno otvaranje tržišta javne nabave među njegovim strankama. Primjenjuje se na sve ugovore o javnoj nabavi kojima vrijednost doseže ili prelazi iznose (dalje u tekstu „pragovi”) utvrđene u Sporazumu i izražene u obliku posebnih prava vučenja.
            
            
               (2)Jedan je od ciljeva Direktive 2014/23/EU omogućiti naručiteljima i javnim naručiteljima koji primjenjuju tu Direktivu da istodobno ispunjavaju obveze utvrđene u Sporazumu. Kako bi se to postiglo, trebalo bi uskladiti pragove utvrđene navedenom Direktivom za ugovore o javnoj nabavi koji su obuhvaćeni i Sporazumom kako bi se osiguralo da odgovaraju pragovima iz Sporazuma, izraženima u eurima i zaokruženima na najbližu nižu vrijednost u tisućama eura.
            
            
               (3)Radi dosljednosti, primjereno je uskladiti i pragove utvrđene u Direktivi 2014/23/EU koji nisu obuhvaćeni Sporazumom.
            
            
               (4)Direktivu 2014/23/EU trebalo bi stoga na odgovarajući način izmijeniti,
            
            
            
               DONIJELA JE OVU UREDBU:
            
            
               Članak 1.
            
            
               U članku 8. stavku 1. Direktive 2014/23/EU iznos „5 225 000 EUR” zamjenjuje se s „5 548 000 EUR”.
            
            
               Članak 2.
            
            
               Ova Uredba stupa na snagu 1. siječnja 2018.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 18.12.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 94, 28.3.2014., str. 1. 
               
               
                  
                     (2)
                  
                        Odluka Vijeća 2014/115/EU od 2. prosinca 2013. o sklapanju Protokola o izmjeni Sporazuma o javnoj nabavi (SL L 68, 7.3.2014., str. 1.).
               
               
                  
                     (3)
                  
                        SL L 68, 7.3.2014., str. 4.